## Pravilnik o unutarnjem redu u Nacionalnom parku "Mljet"

### NN 39/1996 (17.5.1996.), Pravilnik o unutarnjem redu u Nacionalnom parku "Mljet"

# **DRŽAVNA UPRAVA ZA ZAŠTITU KULTURNE I PRIRODNE BAŠTINE**

Na temelju članka 30. Zakona o zaštiti prirode ("Narodne novine" br.
30/94 i 72/94), a u svezi s člankom 37. stavak 1. točka 8. Zakona o ustrojstvu
i djelokrugu ministarstva i državnih upravnih organizacija ("Narodne novine"
br. 72/94), ravnatelj Državne uprave za zaštitu kulturne i prirodne baštine
donosi

## **P R A V I L N I K**

### **O UNUTARNJEM REDU U NACIONALNOM PARKU "MLJET"**

I. OPĆE ODREDBE

Članak 1.

Ovim Pravilnikom uređuju se pitanja zaštite, unapređenja i korištenja
Nacionalnog parka "Mljet" (u daljnjem tekstu: Nacionalni park), te propisuju
prekršaji i određuju upravne mjere za nepoštivanje odredaba ovoga Pravilnika.

Članak 2.

Zaposlenici Javne ustanove "Nacionalni park Mljet" (u daljnjem tekstu:
Ustanova), fizičke i pravne osobe koje na području Nacionalnog parka obavljaju
dopuštene djelatnosti, stanovnici, vlasnici i ovlaštenici prava na nekretninama,
te posjetitelji Nacionalnog parka dužni su se pridržavati odredaba ovoga
Pravilnika.

Članak 3.

Ustanova je dužna skrbiti o zaštiti, održavanju i promicanju Nacionalnog
parka.

II. UNUTARNJI RED U NACIONALNOM PARKU

***1. Vožnja i parkiranje vozila***

Članak 4.

Posjetitelji koji vozilima dolaze u obilazak Velikog i Malog jezera,
Babinih kuća, Njivica i Solina dužni su vozila parkirati na za to uređenom
parkiralištu na području Vrbovica ili u Pomeni.

Vožnja od parkirališta Vrbovica prema Pristaništu, Babinoj kući, Njivicama
i Solinama, kao i parkiranje, dozvoljeno je vlasnicima vozila koji stanuju
u navedenim naseljima, vozilima Nacionalnog parka i hotela "Melita" i "Odisej".

Vlasnicima i ovlaštenicima prava na nekretninama (vinogradima u Velikoj
i Maloj pomi te Gonoturu) dozvoljava se vožnja i parkiranje uz dozvolu
Ustanove.

Gostima smještenim u Solinama, Njivicama i Babinim kućama dozvoljava
se parkiranje vozila, a vožnja za vrijeme boravka jedino uz dozvolu Ustanove.

Ustanova je dužna osigurati prijevoz posjetitelja od parkirališta Vrbovica
do Solina, Babinih kuća i Njivica najmanje četiri puta dnevno, a po potrebi
i više puta.

Članak 5.

Brzina kretanja vozila na motorni pogon na putevima Nacionalnog parka
je ograničena, i to:

- za izletnički vlak, traktore, radne strojeve i kultivatore, do 20
km/h,

- za autobuse, teretna i kombi vozila, do 30 km/h,

- za osobna vozila, do 40 km/h.

Članak 6.

Na pitanja koja nisu uređena ovim Pravilnikom, a odnose se na ponašanje
u prometu, neposredno će se primjenjivati odredbe zakona i drugih propisa
koji uređuju uvjete i ponašanja u prometu.

Članak 7.

Za reguliranje prometa u skladu s ovim Pravilnikom, na prometnicama
Nacionalnog parka postavljaju se prometni znakovi, sukladno zakonu i propisima
donesenim na temelju zakona, vodeći računa i o estetskom izgledu prostora.

***2. Plovidba i privez plovila***

Članak 8.

U Malo jezero dozvoljen je ulazak samo plovilima na vesla.

U Velikom jezeru i kanalu Soline dozvoljena je plovidba i privez plovila
stanovnicima i vlasnicima objekata Goveđara, Babine kuće, Njivice, Velike
loze, Pristaništa, Solina, kao i službenim plovilima Nacionalnog parka
i hotela "Melita" i "Odisej".

Za prijevoz posjetitelja na Velikom jezeru Ustanova određuje prijevoznike.

Članak 9.

Privremeni privez plovila dozvoljen je samo u posebno označenim lučicama
i sidrištima.

Članak 10.

Izvan označenih prostora zabranjen je privez ili sidrenje plovila bez
odobrenja Ustanove.

Članak 11.

Kretanje plovila u Nacionalnom parku dozvoljeno je uz dopuštanje Ustanove.

Brzina plovila u kanalu Soline i Velikom jezeru ograničena je na 5 čvorova
po satu.

Članak 12.

Radi spriječavanja nedozvoljene plovidbe u području Nacionalnog parka
Ustanova može postaviti vidljive zapreke i oznake na moru.

***3. Kupanje i obavljanje podvodnih aktivnosti***

Članak 13.

Dozvoljeno je kupanje na području Nacionalnog parka, osim u pristaništima
plovila, što se obilježava odgovarajućim oznakama..

Članak 14.

Dozvoljeno je kupanje pasa na za to označenim mjestima.

Članak 15.

Na području Nacionalnog parka zabranjeno je obavljanje podvodnih aktivnosti
(športsko - rekreacijsko ronjenje, podvodno snimanje, podvodna natjecanja
i podučavanje ronjenju) bez odobrenja Državne uprave za zaštitu kulturne
i prirodne baštine (u daljnjem tekstu: Državna uprava).

Za ronjenje uz upotrebu ronilačke opreme plaća se naknada koju odredi
ravnatelj Državne uprave.

***4. Istraživanje mora i morskog dna***

Članak 16.

Pravne ili fizičke osobe mogu u Nacionalnom parku obavljati istraživanja
mora, morskog dna i morskog podzemlja na temelju posebnog odobrenja Državne
uprave.

***5. Ribolov***

Članak 17.

Na području Nacionalnog parka ribolov je zabranjen.

Iznimno na području Nacionalnog parka, osim u Malom i Velikom jezeru
te kanalu Soline, dozvoljen je rekreacijski ribolov pod uvjetima propisanim
ovim Pravilnikom.

Članak 18.

Stanovnici, vlasnici i ovlaštenici prava na nekretninama na području
Nacionalnog parka, mogu obavljati ribolov na temelju dozvole uz uporabu
slijedećih ribolovnih alata:

- jednostruke mreže stajačice ukupne dužine 150 m, veličine oka najmanje
10 mm;

- trostruke mreže stajačice (poponice) ukupne dužine 100 m i veličine
oka na središnjem zastoru (mahi) najmanje 40 mm;

- kogol veličine oka najmanje 12 mm;

- 3 vrše za lov ribe i rakova, širine oka najmanje 30 mm;

- povraz s kukom bez uporabe svjetla za lov liganja-parangal do najviše
150 udica;

Veličina oka mrežnog tega mjeri se u mokrom stanju od sredine do sredine
uzla dužinom stranice oka.

Veličina oka vrša mjeri se najkraćom širinom otvora oka.

Uporaba kogola dozvoljena je od zalaza do izlaza sunca od 1. listopada
do 30. travnja, uz uporabu motora do najviše tri cilindra.

Posjetitelji Nacionalnog parka mogu obavljati ribolov na temelju dozvole,
uz uporabu sljedećeg ribolovnog alata:

- tri povraza (odmeta ili kančenice) s najviše 5 udica.

Članak 19.

Za ribolov u Nacionalnom parku mora se dobiti dozvola koju izdaje Ustanova.
Za dozvolu se plaća propisana naknada.

Dozvola se izdaje najmanje za jedan dan, a najdulje za godinu dana.

Ovisno o duljini važenja dozvole plaća se iznos naknade.

Visinu naknade za obavljanje ribolova utvrđuje ravnatelj Ustanove.

Članak 20.

U ribolovu uz korištenje ribolovnog alata prema stavku 1. članka 18.
dozvoljen je dnevni ulov do 7 kg ribe po dozvoli, a uz uporabu alata iz
stavka 5. istog članka do 3 kg ribe po dozvoli.

Količina ulova iz stavka 1. ovoga članka može biti i veća ako se radi
o ulovu jedne ribe teže od 3 kg.

Za ulov iz stavka 1. i 2. ovoga članka plaća se posebna naknada koju
utvrđuje ravnatelj Ustanove.

Članak 21.

Ulovljene ribe ne smiju se stavljati u promet.

Članak 22.

Zabranjena je upotreba ribolovnih alata koji nisu navedeni u članku
18. ovoga Pravilnika.

Članak 23.

Zabranjen je lov, sabiranje i vađenje školjkaša i drugih morskih organizama
na području Nacionalnog parka.

Dozvoljen je lov, sabiranje i vađenje školjkaša i drugih morskih organizama
u znanstvene i obrazovne svrhe na temelju dopuštenja Državne uprave.

***6. Lov***

Članak 24.

Na području Nacionalnog parka zabranjen je lov, hvatanje, proganjanje,
ozljeđivanje ili ubijanje životinja, oštećivanje njihovih razvojnih oblika,
gnijezda ili legla i obitavališta.

Zabranjeno je loviti, hvatati i uznemiravati ptice u preletu.

Iznimno na području Nacionalnog parka dozvoljeno je hvatanje ili ubijanje
životinja u znanstvenoistraživačke svrhe, radi provođenja sanitarnih mjera
te uspostave prirodne ravnoteže, uz dopuštenje Državne uprave.

Članak 25.

Alohtone životinje u Nacionalnom parku odstranit će se lovom koji organizira
Ustanova.

Istočnom granicom Nacionalnog parka od uvale Procijepa do uvale Velike
Tatinice podići će se žičana ograda, s rampom za prijelaz vozila na Crnoj
kladi, kako bi se onemogućio ulazak životinjske vrste s toga dijela otoka
Mljeta.

Članak 26.

Zabranjeno je nošenje vatrenog oružja, odnosno drugog oružja pogodnog
za lov na području Nacionalnog parka.

Vatreno oružje na području Nacionalnog parka mogu nositi samo službene
i ovlaštene osobe u skladu sa zakonom.

Članak 27.

Na području Nacionalnog parka zabranjeno je slobodno kretanje pasa.

Psi se mogu držati vezani ili u ograđenom prostoru, te voditi na uzici.

***7. Zaštita živog i neživog svijeta kopna***

Članak 28.

Na području Nacionalnog parka zabranjeno je sjeći šume ili pošumljavati
bez dopuštenja Državne uprave.

Članak 29.

Na području Nacionalnog parka zabranjeno je branje, sječa ili oštećivanje
biljnog pokrova, osim na postojećim ratarskim i pašnjačkim površinama.

Dozvoljeno je obavljanje tradicionalne poljoprivrede.

Članak 30.

Zabranjeno je unošenje stranih (alohtonih) životinjskih i biljnih vrsta
na području Nacionalnog parka bez dopuštenja Državne uprave.

Članak 31.

Posjetiteljima je zabranjeno loženje vatre izvan naselja i mjesta koja
su posebno označena za tu namjenu.

Članak 32.

Zabranjeno je iskorištavanje mineralnih sirovina, mijenjanja krajolika,
kao i bilo koje drugo korištenje prirodnih izvora.

Članak 33.

Na području Nacionalnog parka zabranjeno je:

- graditi i postavljati objekte bez dopuštenja Državne uprave,

- odlaganje građevinskog materijala,

- odlaganje industrijskog i kućnog otpada,

- ispuštanje tekućina i upotreba kemijskih sredstava kojima se može
ugroziti biljni i životinjski svijet.

Do određivanja pogodnije lokacije, otpad će se uništavati na području
Dubravice.

***8. Posjetitelji***

Članak 34.

Nacionalni park kao prostor naročite kulturne, znanstvene, odgojne,
obrazovne, turističke i rekreativne vrijednosti namijenjen je posjećivanju.

Posjetitelji Nacionalnog parka mogu u njega ući samo na mjestima koja
su određena kao ulazi u Nacionalni park.

Članak 35.

Za ulaz u Nacionalni park plaća se naknada Ustanovi.

Visinu naknade za ulaz u Nacionalni park utvrđuje ravnatelj Ustanove.

Za vrijeme boravka, kretanja i razgledavanja Nacionalnog parka posjetitelji
su se dužni pridržavati uputa koje su otisnute na ulaznici, informativnim
pločama te drugim oznakama u Nacionalnom parku.

Naknadu iz stavka 1. ovoga članka plaćaju i gosti turističkih i ugostiteljskih
objekata.

Članak 36.

Ustanova određuje pravce kretanja i lokalitete koji se mogu posjećivati.

Pravci kretanja i lokaliteti koji se mogu posjećivati moraju biti odgovarajuće
označeni.

Članak 37.

Unutar granica Nacionalnog parka dozvoljeno je kretanje posjetiteljima
samo na podučjima i stazama koje su označene i namijenjene razgledavanju
i posjećivanju.

Kretanje posjetitelja izvan područja i staza iz stavka 1. ovog članka
dozvoljeno je samo uz pratnju zaposlenika Ustanove.

Članak 38.

Odredbe članka 35., 36. i 37. ne odnose se na stanovnike, te na vlasnike
i ovlaštenike prava na nekretninama na području Nacionalnog parka.

Ustanova će osobama iz stavka 1. ovoga članka izdati iskaznicu za nesmetano
kretanje do nekretnina.

***9. Obavljanje djelatnosti***

Članak 39.

Pravne i fizičke osobe koje obavljaju djelatnosti na području Nacionalnog
parka dužne su postupati u skladu sa zakonom, provedbenim propisima donesenim
na temelju zakona i ovim Pravilnikom.

Za obavljanje djelatnosti na području Nacionalnog parka potrebno je
i odobrenje Ustanove.

Za izdavanje odobrenja plaća se naknada čiju visinu utvrđuje ravnatelj
Ustanove.

Zabranjeno je snimanje ili fotografiranje u Nacionalnom parku u komercijalne
svrhe bez odobrenja Ustanove.

III. PROTUPOŽARNA ZAŠTITA

Članak 40.

Protupožarnu zaštitu Nacionalnog parka Ustanova provodi i u cilju preventivnih
protupožarnih mjera koja osigurava i organizira:

1. stalnuosmatračno-dojavnu službu, koju obavljaju djelatnici
protupožarne zaštite Ustanove,

2. stalnu prohodnost puteva i staza kroz šume i šumsko zemljište,

3. ispravnost uređaja za gašenje požara i njihovo stalno tehničko osuvremenjivanje,

4. zabranu loženja vatre izvan naselja i mjesta koja su posebno označena
i određena za tu namjenu.

Mjere protupožarne zaštite Nacionalnog parka djelatnici Ustanove provode
u skladu s općim aktom i operativnim programom Ustanove.

IV. NADZOR I UPRAVNE MJERE

Članak 41.

Nadzor nad provođenjem ovoga Pravilnika obavlja Ustanova te nadležna
tijela državne uprave u sklopu svoje nadležnosti.

Članak 42.

Neposrednu zaštitu u Nacionalnom parku obavljaju nadzornici.

Članak 43.

Nadzornik Nacionalnog parka ima službenu iskaznicu.

Sadržaj i oblik iskaznice propisuje ravnatelj Državne uprave.

Članak 44.

Nadzornik Nacionalnog parka ima propisanu odoru i znak.

Izgled i boju odore i znaka propisuje ravnatelj Državne uprave.

Članak 45.

Nadzornik Nacionalnog parka smije za vrijeme obavljanja službe nositi
oružje.

Vrstu, uvjete i vrijeme nošenja oružja za vrijeme obavljanja službe
određuje ravnatelj Ustanove, u skladu sa zakonom.

Članak 46.

Protiv fizičke ili pravne osobe koja obavlja radnje protivne odredbama
ovoga Pravilnika nadzornik Nacionalnog parka ovlašten je podnijeti prekršajnu
prijavu, ili je kazniti na licu mjesta.

Članak 47.

U obavljanju nadzora nadzornik Nacionalnog parka ima ovlaštenje:

- zatražiti osobnu iskaznicu ili drugu ispravu na temelju koje se može
utvrditi identitet osobe,

- pregledati prtljagu i prijevozno sredstvo osobe,

- pregledati osobu ako se osnovano pretpostavlja da nosi vatreno oružje,

- zatražiti predočenje posebnog odobrenja za obavljanje određene djelatnosti
ili kretanja po Nacionalnom parku,

- zabraniti plovidbu pravnoj ili fizičkoj osobi ako ne posjeduje propisano
ovlaštenje ili ulaznicu za kretanje Nacionalnim parkom,

- narediti uklanjanje objekata koji su postavljeni bez odobrenja ili
protivno odobrenju, odnosno odredbama ovoga Pravilnika,

- narediti izvršenje obveza ako u postupku nadzora utvrdi da se one
ne obavljaju prema odredbama ovoga Pravilnika,

- poduzimati i druge radnje i mjere potrebne za provođenje unutarnjeg
reda propisanog ovim Pravilnikom.

Ako fizičke ili pravne osobe ne postupe po rješenju nadzornika u obavljanju
nadzora, nadzornik može, u opravdanim slučajevima, i kada je to po prirodi
obveze, narediti izvršenje obveze putem trećih osoba, te u skladu sa zakonom
provesti postupak naplate troškova od osobe koja je bila dužna postupiti
po rješenju.

Članak 48.

U obavljanju nadzora po ovom Pravilniku, nadzornik Nacionalnog parka
ovlašten je:

- privremeno oduzeti ribolovni alat, i oduzeti ulov, ako je osoba zatečena
u ribolovu bez dozvole,

- privremeno oduzeti opremu ako je osoba zatečena u obavljanju podvodnih
aktivnosti bez odobrenja,

- privremeno oduzeti oružje koje osoba nosi bez odobrenja,

- oduzeti i drugi protupravno prisvojeni dio živog i neživog svijeta
koji pripada Nacionalnom parku, te privremeno oduzeti sredstva kojima je
izvršeno protupravno prisvajanje,

- zabraniti prodaju i privremeno oduzeti robu koja se na području Nacionalnog
parka prodaje suprotno odredbama ovoga Pravilnika,

- izreći mandatnu kaznu.

Članak 49.

Nadzornik Nacionalnog parka ovlašten je izreći kaznu na mjestu prekršaja
u slučajevima propisanim ovim Pravilnikom.

O naplaćenoj kazni na mjestu prekršaja izdaje se potvrda.

Ako prekršitelj iz bilo kojeg razloga ne plati kaznu na mjestu prekršaja,
može to učiniti u toku od osam (8) dana od dana kad je učinjen prekršaj.

Članak 50.

U postupku provođenja nadzora nadzornik donosi rješenje.

Žalba protiv rješenja nadzornika može se izjaviti Državnoj upravi.

Članak 51.

Na vođenje upravnog postupka, kao i na druge radnje u postupku nadzora
nad provođenjem reda u Nacionalnom parku propisanog ovim Pravilnikom, primjenjuju
se odredbe Zakona o općem upravnom postupku.

V. OZNAKE UNUTAR NACIONALNOG PARKA

Članak 52.

Označavanja na području Nacionalnog parka obavljaju se sukladno prostornom
planu i ovom Pravilniku.

Jezično označavanje obvezno je na hrvatskom i engleskom jeziku.

Jezično označavanje može biti i na nekom drugom svjetskom jeziku o čemu
odlučuje ravnatelj Ustanove uz prethodnu suglasnost Državne uprave.

VI. ZAŠTITA KULTURNE BAŠTINE

Članak 53.

Zaštita kulturne baštine na području Nacionalnog parka provodi se sukladno
propisima koji uređuju pitanje zaštite i očuvanja kulturnih dobara.

VII. KAZNENE ODREDBE

Članak 54.

Novčanom kaznom od 2.000,00 do 15.000,00 kn kaznit će se za prekršaj
pravna osoba:

- ako parkira vozilo na mjestima koja nisu uređena za parkiranje (članak
4.);

- ako plovilom ulazi na nedozvoljena mjesta (članak 8.);

- ako plovilo drži na mjestu koje nije označeno za privez (članak 9.);

- ako plovilo drži na privezu bez odobrenja Ustanove (članak 10.);

- ako se kreće plovilom na području Nacionalnog parka bez dopuštenja,
i ako ne poštuje propisana ograničenja brzine plovila u kanalu Soline i
Velikom jezeru (članak 11.);

- ako na području Nacionalnog parka obavlja podvodne aktivnosti bez
odobrenja Državne uprave (članak 13.);

- ako obavlja istraživanje mora, morskog dna i morskog podzemlja bez
odobrenja Državne uprave (članak 16.);

- ako obavlja lov školjkaša ili vadi druge morske organizme bez dopuštenja
Državne uprave (članak 23.);

- ako obavlja lov, hvata, proganja, ozljeđuje i ubija životinje, oštećuje
razvojne oblike, gnijezda ili legla i obitavališta na području Nacionalnog
parka (članak 24.);

- ako obavlja sječu ili pošumljavanje bez uvjeta i suglasnosti Državne
uprave (članak 28.);

- ako bere, siječe i oštećuje biljni pokrov na području Nacionalnog
parka (članak 29.);

- ako unosi strane životinjske i biljne vrste na područje Nacionalnog
parka bez dopuštenja Državne uprave (članak 30.);

- ako iskorištava mineralne sirovine na području Nacionalnog parka (članak
32.);

- ako gradi ili postavi objekt bez dopuštenja Državne uprave (članak
33.);

- ako odlaže građevinski materijal, industrijski i kućni otpad, te ispušta
tekućine i upotrebljava kemijska sredstva kojima se može ugroziti izvornost
biljnog i životinjskog svijeta (članak 33.);

- ako obavlja djelatnost na području Nacionalnog parka bez odobrenja
Ustanove (članak 39.);

- ako snima ili fotografira u komercijalne svrhe bez odobrenja Ustanove
(članak 39. stavak 4.).

Za prekršaje iz stavka 1. ovoga članka kaznit će se i odgovorna osoba
u pravnoj osobi novčanom kaznom od 500,00 do 4.000,00 kn.

Članak 55.

Novčanom kaznom od 500,00 do 5.000,00 kn kaznit će se za prekršaj fizička
osoba:

- ako parkira vozilo na mjestima koja nisu označena za parkiranje (članak
4.);

- ako vlasnici i ovlaštenici prava na nekretninama obavljaju vožnju
i parkiranje bez dozvole Ustanove (članak 4. stavak 3.);

- ako za vrijeme boravka u Solinama, Babinim kućama i Njivicama obavlja
vožnju, bez dozvole Ustanove (članak 4. stavak 4.);

- ako se vozilom na motorni pogon, na području Nacionalnog parka, kreće
brzinom koja nije dozvoljena (članak 5.);

- ako plovilom ulazi na nedozvoljena mjesta (članak 8.);

- ako plovilo drži na privezu na mjestima koja nisu označena za privez
(članak 9.);

- ako plovilo drži na privezu bez odobrenja Ustanove (članak 10.);

- ako se plovilom kreće unutar područja Nacionalnog parka bez dopuštenja
Ustanove (članak 11.);

- ako se kupa na mjestima gdje kupanje nije dozvoljeno (članak 13.);

- ako kupa psa na mjestima koja nisu označena za to (članak 14.);

- ako obavlja podvodne aktivnosti bez odobrenja Državne uprave (članak
16.);

- ako obavlja rekreacijski ribolov s alatom koji nije dozvoljen ili
bez dozvole (članak 18., 19. i 22.);

- ako lovi školjkaše i druge morske organizme bez dopuštenja Državne
uprave (članak 23.);

- ako obavlja lov, hvata, proganja, ozljeđuje i ubija životinje, oštećuje
razvojne oblike, gnijezda ili legla i obitavališta na području Nacionalnog
parka (članak 24.);

- ako nosi vatreno oružje, odnosno drugo oružje pogodno za lov (članak
26.);

- ako pusti psa da se na području Nacionalnog parka slobodno kreće (članak
27.);

- ako siječe šumu ili obavlja pošumljavanje na području Nacionalnog
parka bez dopuštenja Državne uprave (članak 28.);

- ako bere, siječe i oštećuje biljni pokrov na području Nacionalnog
parka (članak 29.);

- ako unosi strane životinjske i biljne vrste na području Nacionalnog
parka bez dopuštenja Državne uprave (članak 30.);

- ako loži vatru izvan naselja i mjesta koja su posebno označena i određena
za tu namjenu (članak 31.);

- ako iskorištava mineralne sirovine i koristi prirodne izvore na području
Nacionalnog parka (članak 32.);

- ako gradi ili postavi objekt bez dopuštenja Državne uprave (članak
33.);

- ako odlaže građevinski otpadni materijal, industrijski i kućni otpad,
ispušta tekućine i upotrebljava kemijska sredstva kojima se može ugroziti
izvornost biljnog i životinjskog svijeta (članak 33.);

- ako se zatekne u Nacionalnom parku bez ulaznice (članak 35.);

- ako se kreće izvan područja namijenjenih za razgledavanje i posjećivanje
(članak 37.);

- ako obavlja djelatnost na području Nacionalnog parka bez pismenog
odobrenja Ustanove (članak 39.);

- ako snima ili fotografira u komercijalne svrhe bez odobrenja Ustanove
(članak 39. stavak 4.).

Za prekršaje iz stavka 1. ovoga članka nadzornik može izreći i naplatiti
mandatnu kaznu u iznosu od 400,00 kn.

Članak 56.

Prihodi ostvareni od naknada i mandatnih kazni, prihod su Ustanove i
koriste se za zaštitu i promicanje Nacionalnog parka.

VIII. PRIJELAZNE I ZAVRŠNE ODREDBE

Članak 57.

Ravnatelj Državne uprave i ravnatelj Ustanove donijet će provedbene
propise, prema odredbama ovoga Pravilnika, u roku od 30 dana od dana stupanja
na snagu ovoga Pravilnika.

Ustanova će u roku od 60 dana od dana stupanja na snagu ovoga Pravilnika
obaviti označavanja u području Nacionalnog parka sukladno ovom Pravilniku.

Članak 58.

Stupanjem na snagu ovoga Pravilnika prestaje važiti Odluka o unutarnjem
redu u Nacionalnom parku "Mljet" (Službeni glasnik općine Dubrovnik, br.
7/79).

Članak 59.

Ovaj Pravilnik stupa na snagu osmoga dana od dana objave u "Narodnim
novinama".

Klasa: 011-04/96-04/18

Urbroj: 532/1-10-3/6-96-1

Zagreb, 2. svibnja 1996.

Ravnatelj

**Ferdinand Meder, prof.,** v. r.

Pravilnik, NN 39/1996-788